Bruder Heidenrik Vincke van Overberch, meister to Liefflande Dutsches ordens. Unsen vruntliken grut tovoren. Erbare leve Engelbrecht, unse gude vrunt. Uns hebben unse besunderen leven unde getruwen de reede boergere unsir stede Revall unde Narwe, unse unde unses ordens undersaten, geclaget unde to vorstande gegeven, wo en dorch de jwen dre schepe mit wine, solte, hoppen unde mannigerhanden anderen guderen geladen, so alse hiir tor Narwen wesen unde gesleten wurden, sien zulden genomen unde aldar to Wiborgh unde in jwe beholdinge ziin gekomen. Wente denne desulvigen vorgescreven unse leven getrowen, unse unde unses ordens undersaten, uns billiken to vordegedingende stan, wii unde ok se mit deme ersamen gestrengen unde unseme besunderen guden vrunde heren Karle etc. unde jwen anders nicht en weten dan gut, begeren wii van jw vruntliken unde mit rechtem vliite, dat gii it willen voegen, dat den unsen sodane ere genomene schepe unde gudere, de alhiir tor Narwe wesen unde also gesleten wurden, sulden gentzliken unde all ane vortoch unde groteren schaden wedder togekart unde entrichtet werden. Sunderlinges willet uns bi disseme jegenwordigen bewisere schriven disser unsir begeringe antworde unde wo, in wat wisen unde worumme unsen undersaten ere schepe unde gudere genomen zien, darna wii uns moegen weten to richtende. Hiirmede siet Gode bevolen. Geben up unseme sloete tor Narwen ame vridage vor Marie Magdalene anno etc. 48.